Για  τον  ΑΧΜΕΤ  ΤΖΙΑΒΙΤ 


Η  προάσπιση  των  ανθρωπίνων  ατομικών  δικαιωμάτων  έχει  κατακτήσει  τα  τελευταία  χρόνια 
ιδιαίτερη  θέση  στις  προσπάθειες  των  συγχρόνων  κοινωνιών.  Στην  περίπτωση  της  Κύπρου 
τούτο  απέκτησε  ιδιαίτερη  σημασία  μετά  την  τουρκική  εισβολή,  όταν  τα  δικαιώματα  των  Ε/κων 
καταπατήθηκαν  βάναυσα  ως  αποτέλεσμα  της  κατοχής.  Η  προ  του  1974  καταπίεση  των 
ανθρωπίνων  δικαιωμάτων  των  Τ/κων  καθόλου  δεν  γινόταν  αντιληπτή  από  μέρους  μας  και 
ακόμα  λιγότερο  αποδεκτή. 

.Ωστόσο,  μέσα  από  ένα  υπεραπλουστευμένο  τρόπο  και  πάντα  υπό  το  κράτος  των  ανοικτών 
τραυμάτων,  του  πόνου  και  της  καταστροφής  του  1974,  ταυτισμένος  ο  τ/κος  με  τους  Τούρκους, 
αντικριζόταν  ως  ο  καταπατήσας  τα  δικαιώματα  του  Ε/κου  και  ο  σφετεριστής  των  περιουσιών 
του.  Δεν  γινόταν  αντιληπτό  ότι  η  διασφάλιση  της  φυσικής  του  επιβίωσης  ήταν  πληρωμένη 
αρκετά  ακριβά,  με  την  στέρηση  ή  την  καταπάτηση  αρκετών  του  δικαιωμάτων  και  την  ουσιαστική 
του  πολιτική  ανυπαρξία.  Ενώ  στη  δική  μας  πλευρά  η  αντίθεση  στο  κ.  Ντενκτάς  και  το 
καθεστώς  του  ήταν  εύκολη,  γινόταν  εκ  του  ασφαλούς  και  μάζευε  χειροκροτήματα,  στο 
κατεχόμενο  Βορρά  επέσυρε  τη  ρετσινιά  του  προδότη,  άνθρωποι  έχαναν  τις  δουλειές  τους  και 
μερικές  φορές  και  τη  ζωή  τους.  Ως  τούτη  τη  στιγμή  που  μιλούμε  είναι  αμφίβολο  αν 
συνειδοτοποιείται  ότι  για  την  ανεξαρτησία  της  Κύπρου  -  όχι  για  την  Ένωση  -  είχαν  χαθεί  μόνο 
ζωές  τ/κων. 

Ο  Αχμέτ  Τζιαβίτ  Αν  είναι  παιδίατρος  και  σπούδασε  στην  πρώην  Λ.Δ.  Γερμανίας.  Είναι 
δοσμένος  στην  υπόθεση  της  επαναπροσέγγισης  των  δύο  κοινοτήτων  και  από  τους  πρώτους  που 
έκανε  την  εμφάνιση  του  στη  δικοινοτικές  συναντήσεις  στο  Λήδρα  Πάλας.  Σε  ανύποπτο  χρόνο, 
πολύ  νωρίς  και  πριν  η  επαναπροσέγγιση  και  οι  δικοινοτικές  συναντήσεις  αποκτήσουν  το 
σημερινό  μομέντουμ,  ο  Αχμέτ  έγινε  μέλος  του  Νεοκυπριακού  Συνδέσμου.  Μάλιστα,  το 
πιθανότερο  είναι  ότι  μέρος  του  αποδεικτικού  υλικού  που  χρησιμοποιήθηκε  στο  δικαστήριο  για 
να  στηρίξει  την  υπόθεση  του,  αφορούσε  τη  στέρηση  του  δικαιώματος  του  να  συμμετέχει  στις 
εκδηλώσεις  του  Συνδέσμου.  Έγραψε  σωρεία  άρθρων,  μερικά  από  τα  οποία  δημοσιεύτηκαν  και 
στον  Ε/κο  τύπο  καθώς  επίσης  και  στο  περιοδικό  Εξυπαρχής  και  εμφανίστηκε  αρκετές  φορές 
στα  ΜΜΕ.  Πριν  δέκα  τόσα  χρόνια  θέλησε  να  ενάγει  την  Τουρκία  στο  ΕΔΑΔ  για  στέρηση  των 
προσωπικών  του  ελευθεριών,  γεγονός  που  οριστικά  πια  τον  έκανε  ρβΓδοπα  ηοη  ςΓαΐα  για  το 
καθεστώς  Ντενκτάς.  Είναι  λογικό  και  εύκολο  να  χειροκροτούμε  σήμερα  και  να  χαιρετίζουμε  τη 
νίκη  του  Αχμέτ  στο  δικαστήριο  αλλά  κανείς  δε  μπορεί  να  συνειδητοποιήσει  την  καταπίεση,  τους 
χλευασμούς,  την  απομόνωση  και  της  στερήσεις  που  πέρασε  και  ακόμα  περνά  ο  Αχμέτ,  που  με  το 
μποϋκοτάζ  που  του  έγινε,  κυριολεκτικά  φυτοζωούσε  όλα  αυτά  τα  χρόνια,  έχοντας  ουσιαστικά 
θυσιάσει  τη  καριέρα  του  ως  παιδίατρος,  στο  βωμό  της  επαναπροσέγγισης  και  της  ανεξαρτησίας 
της  χώρας  μας. 

Οι  γραμμές  αυτές  σύρονται  σε  μια  προσπάθεια  να  γίνει  αντιληπτός  ο  αγώνας  που  γινόταν  όλα 
αυτά  τα  χρόνια  στα  κατεχόμενα,  μεμονωμένα  παλιά,  μαζικά  σήμερα.  Ακόμα,  για  να  εκφράσουμε 
τη  χαρά  μας,  που  ύστερα  από  πολλά  χρόνια  προσπαθειών  και  στερήσεων  ο  αγώνας  του  Αχμέτ 
δικαιώνεται,  ενισχύοντας  ταυτόχρονα  της  Κύπρο  στις  προσπάθειες  για  υπεράσπιση  των 
ανθρωπίνων  δικαιωμάτων  στη  χώρα  μας.  Η  χαρά  μας  είναι  ακόμα  μεγαλύτερη  γιατί  ο  Αχμέτ 
προέρχεται  από  τις  τάξεις  των  μελών  του  Συνδέσμου. 


Νεοκυπριακός  Σύνδεσμος 


